CELEX: C2004/217/51
Language: el
Date: 2004-08-28 00:00:00
Title: Υπόθεση T-215/04: Προσφυγή του Ηνωμένου Βασιλείου της Μεγάλης Βρετανίας και της Βόρειας Ιρλανδίας κατά της Επιτροπής των Ευρωπαϊκών Κοινοτήτων, που ασκήθηκε στις 9 Ιουνίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/29
            
         Προσφυγή του Ηνωμένου Βασιλείου της Μεγάλης Βρετανίας και της Βόρειας Ιρλανδίας κατά της Επιτροπής των Ευρωπαϊκών Κοινοτήτων, που ασκήθηκε στις 9 Ιουνίου 2004
   (Υπόθεση T-215/04)
   (2004/C 217/51)
   Γλώσσα διαδικασίας: η αγγλική
   Το Ηνωμένο Βασίλειο της Μεγάλης Βρετανίας και της Βόρειας Ιρλανδίας, εκπροσωπούμενο από τον M. Bethell, επικουρούμενο από τους D. Anderson QC και H. Davies, Barrister, με τόπο επιδόσεων στο Λουξεμβούργο, άσκησε ενώπιον του Πρωτοδικείου των Ευρωπαϊκών Κοινοτήτων, στις 9 Ιουνίου 2004, προσφυγή κατά της Επιτροπής των Ευρωπαϊκών Κοινοτήτων.
   Το προσφεύγον ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση στο σύνολό της,
            
         
               —
            
            
               να καταδικάσει την Επιτροπή στα δικαστικά του έξοδα.
            
         Ισχυρισμοί και κύρια επιχειρήματα:
   To προσφεύγον στρέφεται κατά της αποφάσεως της Επιτροπής, της 30ής Μαρτίου 2004, σχετικά με το πρόγραμμα ενισχύσεως που το Ηνωμένο Βασίλειο σκοπεύει να θέσει σε εφαρμογή όσον αφορά τη μεταρρύθμιση του φόρου εισοδήματος των εταιριών από την Κυβέρνηση του Γιβραλτάρ (1). Με την απόφαση αυτή, η Επιτροπή διαπιστώνει ότι η προτεινόμενη φορολογική μεταρρύθμιση συνιστά κρατική ενίσχυση ασυμβίβαστη με την κοινή αγορά.
   Προς στήριξη της προσφυγής του, το προσφεύγον υποστηρίζει ότι οι ισχυρισμοί της Επιτροπής ως προς την περιφερειακή επιλεκτικότητα είναι πλημμελείς λόγω πλάνης περί τα πραγματικά περιστατικά και περί το δίκαιο.
   Κατά το προσφεύγον, το Γιβραλτάρ, αποικία της οποίας την αυτοδιοίκηση είναι υποχρεωμένο να προωθεί το Ηνωμένο Βασίλειο βάσει του χάρτη των Ηνωμένων Εθνών, δεν αποτελεί τμήμα του Ηνωμένου Βασιλείου βάσει του εθνικού, του διεθνούς και του κοινοτικού δικαίου. Περαιτέρω, το προσφεύγον υποστηρίζει ότι το Γιβραλτάρ διακρίνεται από το Ηνωμένο Βασίλειο και δεν λαμβάνει ενίσχυση ή χρηματοδότηση από αυτό. Το προσφεύγον υποστηρίζει επίσης ότι τα φορολογικά συστήματα του Ηνωμένου Βασιλείου είναι εντελώς χωριστά και δεν συνδέονται μεταξύ τους και ότι οι προτάσεις μεταρρυθμίσεως δεν συνιστούν φορολογική ελάφρυνση από το φορολογικό σύστημα που εφαρμόζεται στο Ηνωμένο Βασίλειο. Η προσέγγιση της Επιτροπής συνιστά επίσης, κατά το προσφεύγον, παραβίαση της αρχής της ίσης μεταχειρίσεως, καθότι τα μέτρα που λαμβάνει περιφέρεια στην οποία έχουν παραχωρηθεί περιορισμένες μόνον εξουσίες δεν πρέπει να αντιμετωπίζονται ως κρατική ενίσχυση, πράγμα που ισχύει όταν τα ίδια μέτρα λαμβάνει μια περιφέρεια στην οποία έχουν παραχωρηθεί ευρείες εξουσίες.
   Το προσφεύγον υποστηρίζει ότι οι ισχυρισμοί της Επιτροπής όσον αφορά την περιφερειακή επιλεκτικότητα πάσχουν πλάνη περί το δίκαιο και είναι ανεπαρκώς αιτιολογημένοι.
   Το προσφεύγον, τέλος, προβάλλει την εκ μέρους της Επιτροπής προσβολή του δικαιώματος ακροάσεως, καθότι, κατά τη διαδικασία του άρθρου 88, παράγραφος 2, ΕΚ, δεν έθιξε ορισμένα από τα ζητήματα στα οποία θέλησε να στηρίξει την απόφασή της.
   
      (1)  Κρατική ενίσχυση C 66 /2002 — Κρατική φορολογική μεταρρύθμιση του Γιβραλτάρ.